b'\n_START_ARTICLE_\nJuraj V. Zrinski\n_START_PARAGRAPH_\nJuraj V. Zrinski (na ma\xc4\x91arskom: Zr\xc3\xadnyi Gy\xc3\xb6rgy) \xc4\x8cakovec, 31. sije\xc4\x8dnja 1599. - Po\xc5\xbeun, 28. prosinca 1626.), hrvatski ban i vojskovo\xc4\x91a.\n_START_SECTION_\n\xc5\xbdivot\n_START_PARAGRAPH_\nGrof Juraj V. Zrinski bio je hrvatski ban od godine 1622. do svoje smrti 1626. Bio je sin Jurja Zrinskog IV. (koji je godine 1574. u Nedeli\xc5\xa1\xc4\x87u dao tiskati poznatu knjigu "Decretum tripartitum") i grofice Sofije Zrinski ro\xc4\x91. Stubenberg. _NEWLINE_Slavni Jurajev djed Nikola \xc5\xa0ubi\xc4\x87 Zrinski Sigetski poginuo je juna\xc4\x8dki brane\xc4\x87i ma\xc4\x91arsku tvr\xc4\x91avu Siget od turskog napada._NEWLINE_U ranoj mladosti odgojen u protestantskoj (luteranskoj) vjeri, Juraj je kasnije pre\xc5\xa1ao na katoli\xc4\x8danstvo te protjerao protestantske propovjednike, obnoviv\xc5\xa1i katoli\xc4\x8dke \xc5\xbeupe. Najvi\xc5\xa1e je boravio u Ozlju, a od 1625. godine, kada mu je umro stariji brat Nikola VI., trajno se preselio na svoj posjed u Me\xc4\x91imurju, u utvr\xc4\x91eni dvorac \xc4\x8cakovec._NEWLINE_Dana 15. studenog 1622. godine Juraj Zrinski imenovan je hrvatskim banom. U svoje vrijeme bio je poznat kao hrabar i neustra\xc5\xa1iv ratnik, ali i po tome \xc5\xa1to je bio nadmen i imao britak jezik. Osobito se proslavio u bitki s Turcima kod Palanke, a poznati su njegovi uspje\xc5\xa1ni vojni pohodi 1624. godine na Kostajnicu i Jasenovac, gdje je zadao te\xc5\xa1ke poraze Osmanlijama._NEWLINE_Bio je o\xc5\xbeenjen groficom Magdalenom Sz\xc3\xa9chy i imao dva sina, Nikolu VII. i Petra, koji su kasnije postali istaknuti hrvatski banovi i obojica umrli nasilnom smr\xc4\x87u, cijeli se \xc5\xbeivot bore\xc4\x87i za Hrvatsku._NEWLINE_Juraj je umro u vojnom taboru u Po\xc5\xbeunu (dana\xc5\xa1nja Bratislava u Slova\xc4\x8dkoj), gdje je sudjelovao sa svojom postrojbom u Tridesetogodi\xc5\xa1njem ratu. Povijesni izvori govore da je bio otrovan po nalogu austrijskog carskog generala Albrechta von Wallensteina, nakon \xc5\xa1to je do\xc5\xa1lo do njihovog verbalnog sukoba. Pokopan je u obiteljskoj grobnici Zrinskih u kompleksu pavlinskog samostana u Svetoj Jeleni, lokalitetu udaljenom dva kilometra sjeverno od \xc4\x8cakovca.'